钦定古今图书集成/历象汇编/庶征典/第167卷 > 《凤鸣朝阳赋》崔损
## 钦定古今图书集成/历象汇编/庶征典/第167卷 > 《凤鸣朝阳赋》崔损

“杲杲兮日景于彼朝阳，萋萋兮桐叶于彼高冈。来仪
者凤，允叶祯祥。瑞四灵之嘉号，焕五彩之文章。既和
其音，爰翥其翼。凄唳响畅，徘徊绸直。旁应元律，调十
二管于四时；上陵紫烟，击九万里而一息。非丹穴弗
处，非苍竹不食。小鹏起于扶摇，卑鸾栖乎枳棘。若夫
鸡冠燕颔，心远貌闲。虽众禽之累百，谅比德而难攀。”
故其发声也，瞻白日以俯仰；其馀响也，顺清风而往
还。浮泛泛以出谷，静泠泠而满山。既飘飖于有际，遂
辽敻于无间。故曰“鳞之有龙，鸟之有凤。”偶时而见，如
哲士之间生；取类而言，同君子之异众。若乃拂杳冥
而直上，临峻极而孤鸣。虚籁相和，阴深以䆗窱；霏烟
动色，纷郁而随迎。六合为之澄朗，八风于是扬清。川
不波而昭其德，地不翳而感其声，足使俗登仁寿，化
洽休平。且夫朝阳者，象明时之有潜，凤鸣者，匹贤人
之惟信。凤集朝阳以轻举，贤遇明时而易进。整羽翮
以回翔，望青云以奋振。有若秉节操而贞白，垂簪缨
而笃敬。凤兮凤兮，何德之威？翙翙其羽，锵锵于飞。应
有道而岁贡，敻无文而代希。饮必玉池之津，游必神
仙之府。矫翮则群族咸从，和乐而百兽率舞。巢阿阁
以应昌期，栖丹阙而壮天宇。载图牒以传纪，必表灵
于圣主。包众美于流芳，固难得而𫌨缕。